Vera Blagojević
<s>Vera Blagojević (Beograd, 16. maj 1920 — Klenak, kod Rume, 18. mart 1942), student medicine, učesnica Narodnooslobodilačke borbe i narodni heroj Jugoslavije.</s>

<s>Biografija 
Rođena je 16. maja 1920. godine u Beogradu.</s><s>Potiče iz ugledne porodice.</s><s>Njen otac Jovan bio je advokat, a majka Ana domaćica.</s><s>Godine 1923. njeni roditelji su se preselili iz Beograda u Šabac, gde je Vera odrasla.</s><s>Tu je završila osnovnu školu i gimnaziju, a Medicinski fakultet je studirala u Beogradu.</s>

<s>Kao učenica šabačke gimnazije, prišla je omladinskom revolucionarnom pokretu i 1936. godine postala član Saveza komunističke omladine Jugoslavije.</s><s>Naročitu aktivnost je ispoljavala u radu sa mladima Šapca.</s><s>Posle upisa na fakultet i dolaska u Beograd, aktivno je učestvovala u revolucionarnom studentskom pokretu na Beogradskom univerzitetu.</s><s>U članstvo Komunističke partije Jugoslavije (KPJ) je primljena 1940. godine.</s>

<s>U jesen 1940. godine, formiran je Okružni komitet KPJ za Šabac i Vera je postala njegov član i sekretar Okružnog komiteta SKOJ-a.</s><s>Često je dolazila iz Beograda u Šabac, donoseći ilegalni partijski materijal.</s><s>Održavala je sastanke skojevskih aktiva i formirala nove.</s>

<s>Posle bombardovanja Beograda, 6. aprila 1941. godine i početka Aprilskog rata, pešice se vratila iz Beograda u Šabac.</s><s>Posle okupacije Kraljevine Jugoslavije, aktivno je radila sa omladinom Šapca na pripremama oružanog narodnog ustanka.</s><s>Na Okružnoj partijskoj konferenciji 29. juna 1941. godine ponovo je izabrana, kao jedina žena, u Okružni komitet KPJ za Šabac.</s>

<s>Posle formiranja Mačvanskog partizanskog odreda, jula 1941. godine, aktivno je radila sa ženama Podrinja.</s><s>Nalazila sa na čelu aktiva žena i rukovodila je kulturno-prosvetnim odborom koji je okupljao žene antifašiste.</s><s>Pod njenim uticajem mnoge žene su odlazile da rade u partizanskoj bolnici u Krupnju.</s><s>Pored političkog rada, učestvovala je i u borbama, od kojih se posebno ističe napad na Šabac, septembra 1941. godine.</s><s>U toj borbi poginuo je njen drug sa fakulteta i takođe član OK KPJ za Šabac Mika Mitrović Jarac, narodni heroj.</s>

<s>Posle neuspelog, partizansko-četničkog napada na Šabac, usledile su velike okupatorske represalije nad civilima na području Mačve i Podrinja.</s><s>Mačvanski partizanski odred je tada morao da se povuče, a Vera je ostala na terenu.</s><s>Razvijajući političku aktivnost na terenu šabačkog okruga, stalno je bila u opasnosti, jer je obilazeći mesta mogla da bude otkrivena od neprijatelja.</s><s>Na sopstvenu inicijativu prenosila je propagandni materijal i letke u Loznicu.</s><s>Na tom putu susreli su je četnici, prepoznali i uhapsili.</s><s>Zajedno sa još jednom grupom uhapšenih partizana bila je fizički maltretirana i zlostavljana.</s><s>Uz pomoć partizana iz Mačvanskog odreda, koji su organizovali bekstvo iz četničkog zatvora, uspela je da pobegne i vrati se u odred.</s>

<s>Krajem decembra 1941. godine, Vera se teško razbolela i drugovi su je preneli kod njenih rođaka u selo Tekeriš.</s><s>U to vreme njen Mačvanski partizanski odred se morao povući pred jakim snagama neprijatelja, a u Mačvi su tada, u kućama rođaka i simpatizera Narodnooslobodilačkog pokreta, ostali mnogi partizanski ranjenici, među kojima i Vera.</s><s>Početkom 1942. godine četnici lozničkog vojvode Dake Tešmanovića započeli su akciju „čišćenja Mačve od partizana“ i po kućama tražili ranjene partizane.</s><s>Marta 1942. godine Veru su uhvatili četnici i posle mučenja je predali Gestapou u Šapcu.</s>

<s>U šabačkom Gestapou mučenje je nastavljeno, ali Vera pred islednicima nije progovorila ni jednu jedinu reč.</s><s>Iako su je agenti Gestapoa ucenjivali nudeći joj „slobodu“ samo ako oda veze i one koji su radili za Narodnooslobodilački pokret, Vera je sve to odbila i nastavila da se drži ponosno i hrabro.</s><s>Pošto ništa nisu uspeli da saznaju, osudili su je na smrt.</s><s>Streljana je 18. marta 1942. godine je kraj šume zvane Šicara (ili Karakuša) u blizini sremskog sela Klenak, zajedno sa stotinjak drugih rodoljuba.</s>

<s>Ukazom predsednika Federativne Narodne Republike Jugoslavije Josipa Broza Tita, 6. jula 1953. godine, proglašena je za narodnog heroja.</s>

<s>Literatura</s>

<s></s>

<s>Srpski komunisti
Revolucionarni studentski pokret Jugoslavije
Jugoslavenski partizani
Žene u Narodnooslobodilačkoj borbi
Omladina u Narodnooslobodilačkoj borbi
Narodni heroji Jugoslavije
Žene narodni heroji
Biografije, Beograd
Biografije, Šabac</s>

